เดือนนี้เป็นประจำเดือนมา2อาทิตย์เต็มๆ มาไม่มากไม่น้อย เป็นสีดำค่ะ มีลิ่มๆบ้าง ก่อนหน้านี้ช่วงสงกรานต์ประจำเดือนมา2รอบด้วยค่ะ จะเป็นอะไรไหมคะ??
สวัสดีค่ะโดยปกติแล้วจะมีระยะของรอบประจำเดือนประมาณ 21 - 35 วัน และไม่เกิน 7 วัน ขึ้นกับแต่ละบุคคล หากมีประจำเดือนถี่ ห่าง หรือ นานเกินไป ถือว่าผิดปกติ ส่วนอาการเลือดออกทางช่องคลอดที่ผิดไปจากประจำเดือนปกติเกิดได้จากหลายสาเหตุ เช่น ความไม่สมดุลของฮอร์โมนเพศ (ฮอร์โมนเอสโตรเจนและฮอร์โมนโปรเจสเตอโรน) การรับประทานยาหรืออาหารบางชนิดที่อาจมีฮอร์โมนเพศหญิงผสมอยู่ ความผิดปกติของการตกไข่ การทำงานของไทรอยด์มากหรือน้อยกว่าปกติ มีการติดเชื้ออักเสบของอวัยวะสืบพันธ์ ได้แก่ ภาวะอักเสบในอุ้งเชิงกราน ซึ่งอาจเกิดจากการติดต่อทางเพศสัมพันธ์ หรือ โรคติดเชื้อทางเพศสัมพันธ์ต่าง ๆ ก็อาจทำให้มีเลือดออกผิดปกติทางช่องคลอดได้ รวมถึง มีก้อนเนื้องอกธรรมดา ติ่งเนื้อ หรือเนื้อร้ายในมดลูกหรือปากมดลูก เป็นต้นส่วนการที่เลือดประจำเดือนสีคล้ำ สีดำ หรือสีน้ำตาล โดยทั่วไปไม่ถือว่าเป็นความผิดปกติค่ะ เป็นลักษณะของเลือดประจำเดือนเก่า โดยมากมักเป็นช่วงหลัง ๆ ของการมีประจำเดือนแนะนำว่า หากมีประจำเดือนออกนาน ปริมาณมาก มีอาการวิงเวียน หรือปวดท้อง ควรปรึกษาแพทย์ เพื่อรับการตรวจร่างกาย และอาจต้องตรวจเพิ่มเติมอื่น แล้วจึงให้การวินิจฉัยและการรักษาที่ถูกต้องเหมาะสมต่อไปค่ะ